Estats de les masses d’aigua costaneres de les conques internes de la Catalunya (Pla de Gestió 2022-2027)

En el marc del Pla de gestió del districte de conca fluvial de Catalunya 2022-2027 i per tal de desenvolupar l'Article 5 de la Directiva, que  estableix l’obligació de realitzar un estudi sobre les repercussions de l’activitat humana en l’estat de les aigües superficials i subterrànies, cal delimitar les masses d'aigua costaneres. L’àmbit de les aigües costaneres de Catalunya es correspon al definit dins del Marc Administratiu (Capítol 1), seguint la definició que consta a l’article 2 de la Directiva 2000/60/CE. Així, l’àmbit de les aigües costaneres s’estén des de la línia de costa fins a la línia situada a una milla de distància de la línia base que s’utilitza per a determinar les aigües jurisdiccionals de l’Estat Espanyol, i la qual ve establerta al Real decret 2510/1977. En els trams del litoral on la línia base s’aparta considerablement de la línia de costa, l’àmbit de les aigües costaneres comprèn les aigües interiors (de competència autonòmica) i també una milla d’aigües territorials (o jurisdiccionals, de competència estatal). Al litoral de Catalunya, un 50% la línia de base és coincident amb la línia de costa, i l’altre 50% està allunyada a distàncies que varien des de les 3 milles (al nord del Cap de Creus, Maresme Sud, Barcelonès i Alcanar), a les 9 milles (a la Badia de Roses) i a les 11 milles (conques al sud del Cap de Salou). Al Mapa 2.2.1. es presenta l’àmbit de les aigües costaneres de Catalunya, així com la línia base i les aigües interiors i territorials. La geometria de les masses s’ha adaptat també a la línia de costa de la delimitació municipal oficial, incorporant el conjunt d’illes i illots del territori.  La diagnosi de l’estat de les masses d’aigua s’obté de contrastar els resultats del Programa de Seguiment i Control d’una sèrie de paràmetres del medi amb els llindars de qualitat establerts per a cada paràmetre i massa d’aigua, i d’agregar tota la informació mitjançant unes determinades regles. Cada massa d’aigua es controla mitjançant el seguiment de punts o estacions de mostreig que, juntament amb la freqüència de mostreig i els elements de qualitat mesurats, poden consultar-se al Programa de Seguiment i Control. La valoració dels estats de les masses ha de fer-se necessàriament cada sis anys per cada Pla de gestió, tot i que pot actualitzar-se de forma continuada. Els estats presentats al Pla de gestió del districte de conca fluvial de Catalunya 2022-2027 provenen dels resultats del tercer Programa de Seguiment i Control 2013-2018. L’estat ecològic és fruit d’una valoració feta a partir de la qualitat biològica i fisicoquímica. L’estat químic es valora a partir de les concentracions de les substàncies prioritàries mesurades en l’aigua. L’estat final és la combinació entre l’estat ecològic i l’estat químic, i només pren valors de Bo o Dolent. L’estat incorpora aquells casos avaluats amb certa incertesa, o bé propers al canvi d’estat, afegint la indicació de la incertesa tant al Bo (amb incertesa), com al Dolent (amb incertesa). Per a més informació, es poden consultar el Pla de gestió del districte de conca fluvial de Catalunya 2022-2027 (ACA, 2022) i l’IMPRESS 2019 (ACA, 2019). La cobertura serà provisional fins a la data d’aprovació del Pla de gestió del districte de conca fluvial de Catalunya 2022-2027.